На основу чланова 20а и 46. Закона о планирању и изградњи ("Службени гласник РС", бр. 72/2009, 81/2009, 64/2010 (Одлука Уставног суда), 24/2011, 121/2012, 42/2013 (Одлука Уставног суда), 50/2013 (Одлука Уставног суда), 54/2013 (Решење Уставног суда), 98/2013 (Одлука Уставног суда), 132/2014, 145/2014, 83/2018, 31/2019, 37/2019 (други закон), 9/2020, 52/2021 и 62/23); члана 32. Правилникa о садржини, начину и поступку израде докумената просторног и урбанистичког планирања ("Службени гласник РС", бр. 32/219) и члана 40 став 1. тачка 4. Статута општине Дољевац ("Службени лист Града Ниша", бр. 127/18, 99/19 и 22/21),

Скупштина општине Дољевац, на седници одржаној дана 12. фебруара 2024. године, донела је

**О Д Л У К У**

**О ИЗМЕНИ И ДОПУНИ УРЕЂАЈНЕ ОСНОВЕ СЕЛА ЧАПЉИНАЦ**

(„Службени лист Града Ниша”, брoj 91/19)

**Члан 1.**

Приступа се изради измена и допуна Уређајне основе села Чапљинац (у даљем тексту: Уређајне основе).

**Члан 2.**

Оквирна граница измена и допуна Уређајне основе обухвата следеће катастарске парцеле бр. 1551, 1552, 1553, 1554, 1555, 1556, 1557, 1558, 1559, 1802, 1210/1 и 3294 све у КО Чапљинац.

Оквирна граница обухвата Уређајне основе дата је у Графичком прилогу –Катастарска подлога са приказом границе измене и допуне Уређајне основе села Чапљинац, који је одштампан уз ову одлуку и чини њен саставни део.

Коначна граница обухвата Уређајне основе биће дефинисана Нацртом измена и допуна Уређајне основе села Чапљинац.

**Члан 3.**

Услови и смернице планских документа вишег реда и развојних стратегија за израду Просторног плана садржани су у:

1) Закону о Просторном плану Републике Србије од 2010. до 2020. године („Службени гласник РС”, број 88/10), којим су дефинисани основни правци развоја свих инфраструктурних система у Републици Србији; прекограничнa, међурегионалнa и трансдржавнa интеграција Републике Србије и њених региона и општина у окружењу.

2) Програму имплементације Просторног плана Републике Србије за период од 2016. до 2020. године („Службени гласник РС”, број 104/16), којим су утврђени стратешки приоритети у реализацији плана развоја до 2020. године.

3) Регионалном просторном плану за подручје Нишавског, Топличког и Пиротског управног округа („Службени гласник РСˮ, број 1/13. Релевантне су следеће одредбе: подручје ће се развијати у оквиру и ван функционалног урбаног подручја Ниша; у делу о саобраћају наводи се да највећи потенцијал развоја саобраћаја представља перспектива интермодалног конципирања инфраструктурних система на бази друмског, железничког и ваздушног транспорта. Погранични положај, повезивање са земљама Европске уније и Коридором X, представљају потенцијале интензивног развоја функција транзитног саобраћаја.

4) Просторном плану подручја инфраструктурног коридора Ниш - граница Републике Северне Македоније („Службени гласник РС”, бр. 77/02, 127/14, 102/17 - др. уредба, 100/21), којом се утврђују основе организације, коришћења, уређења и заштите подручја инфраструктурног коридора, као и следећи магистрални инфраструктурни системи: 1) магистрални инфраструктурни коридор - са постојећим и планираним магистралним инфраструктурним системима и њиховим заштитним појасима: аутопут Е-75 (М-1), пруга за велике брзине Е-85, гасовод и оптички кабл са водотоком Јужне Мораве; и пратећим објектима и садржајима (чворишта, терминали, услужни садржаји и други објекти у функцији магистралних инфраструктурних система); 2) пратећи алтернативни инфраструктурни системи - алтернативни путни правац (без наплате путарине) аутопута Е-75; 3) зона утицаја коридора - обухваћен простор између појединих и зона ширине од 1 до 5 km од крајњег магистралног инфраструктурног система, који су у физичкој и функционалној вези са коридором од Ниша (Трупале) до границе Републике Македоније.

4) Просторни план општине Дољевац („Службени лист Града Ниша ”, брoj 13/12) и Измена и допуна Просторног плана општине Дољевац („Службени лист Града Ниша”, брoj 49/21). Решења и смернице у погледу коришћења, уређења и заштите простора, дефинисања површина јавне и остале намене, као и траса за саобраћајну, енергетску и комуналну инфраструктуру, дефинисана су у склaду са планским документима вишег реда и релевантним планским документима. Просторни план садржи: Полазне основе, Планска решења просторног развоја, Пропозиције просторног развоја и Графичке приказе са четири рефералне карте: 1."Намена простора", 2."Мреже и инфраструктурни системи" 3."Туризам и заштита простора" и 4."Карта спровођења".

Израда измена и допуна Уређајне основе биће заснована на планској, студијској, техничкој и другој документацији, резултатима досадашњих истраживања и важећим документима у Републици Србији.

**Члан 4.**

Планирање, коришћење, уређење и заштита простора заснива се на принципима уређења и коришћења простора утврђеним чланом 3. Закона о планирању и изградњи, као и другим важећим прописима Републике Србије.

**Члан 5.**

Визија и дугорочни циљ развоја подручја Уређајне основе, односи се на повезивање и интеграцију предметног простора у шире окружење и одрживи развој планског подручја у складу са развојним потенцијалима.

**Члан 6.**

Концептуални оквир планирања, коришћења, уређења и заштите планског подручја заснива се на убрзаном развоју општине Дољевац. Уређајну основу је потребно изменити и допунити услед: објективних разлога до којих се дошло приликом спровођења, у делу обухвата јавног земљишта; дефинисања локације за верски објекат; дефинисања трасе колектора до постројења за пречишћавање отпадних вода; редефинисања локације за постројење за пречишћавање отпадних вода; усаглашавања са новом законодавном регулативом.

**Члан 7.**

Рок за израду нацрта измена и допуна Уређајне основе је 6 месеци од дана ступања на снагу ове одлуке.

Измене и допуне Уређајне основе се обављају по скраћеном поступку.

**Члан 8.**

Средства за израду измена и допуна Уређајне основе обезбедиће општина Дољевац.

**Члан 9.**

Носилац израде измена и допуна Уређајне основе је општина Дољевац.

Носилац израде дужан је да обезбеди прибављање мишљења, услова и сагласности надлежних органа и организација прописаних законом, као и да обезбеди сарадњу и усаглашавање ставова са свим релевантним субјектима планирања.

**Члан 10.**

Органи, посебне организације, имаоци јавних овлашћења и друге институције, дужни су да на захтев носиоца израдe измена и допуна Уређајне основе, у року утврђеном Законом о планирању и изградњи, доставе услове и све расположиве податке, без накнаде.

На захтев носиоца израдe, надлежни органи, односно организације уступају постојеће копије топографског и катастарског плана, односно дигиталне записе, односно катастар подземних инсталација, односно ортофото снимке, без накнаде у року утврђеном Законом о планирању и изградњи.

**Члан 11.**

Нацрт измена и допуна Уређајне основе биће изложен на јавни увид у трајању од 15 дана у згради општине Дољевац.

**Члан 12.**

Одлука о неприступању изради Стратешке процене утицаја измена и допуна Уређајне основе села Чапљинац на животну средину је саставни део ове oдлуке.

**Члан 13.**

Број примерака измена и допуна Уређајне основе биће утврђен уговором између носиоца израде и обрађивача.

**Члан 14.**

Ова одлука ступа на снагу осмог дана од дана објављивања у „Службеном листу града Ниша”.

Број: 350-38

У Дољевцу, 12.02.2024. године

СКУПШТИНА ОПШТИНЕ ДОЉЕВАЦ

Председник Скупштине

Дејан Смиљковић